钦定古今图书集成/明伦汇编/官常典/第076卷 > 岳阳王叔慎
## 钦定古今图书集成/明伦汇编/官常典/第076卷 > 岳阳王叔慎

按《陈书》本传：“岳阳王叔慎，字子敬，高宗第十六子也。
少聪敏，十岁能属文。太建十四年，立为岳阳王，时年
十一。至德四年，拜侍中、智武将军、丹阳尹。是时后主
尤爱文章，叔慎与衡阳王伯信、新蔡王叔齐等日夕
陪侍，每应诏赋诗，恒被嗟赏。祯明元年，出为使持节、
都督湘衡桂、武四州诸军事、智武将军、湘州刺史。三”
年，隋师济江，破台城，前刺史晋熙王叔文还至巴州，
与巴州刺史毕宝、荆州刺史陈纪并降。隋行军元帅、
清河公杨素兵下荆门，别遣其将庞晖将兵略地，南
至湘州。城内将士，莫有固志，克日请降。叔慎乃置酒
会文武僚吏，酒酣，叔慎叹曰：“君臣之义，尽于此乎？”长
史谢基伏而流涕。湘州助防遂兴侯正理在坐，乃起
曰：“主辱臣死，诸君独非陈国之臣乎？今天下有难，实
是致命之秋也。纵其无成，犹见臣节，青门之外，有死
不能。今日之机，不可犹豫，后应者斩。”众咸许诺。乃刑
牲结盟，仍遣人诈奉降书于庞晖，晖信之，克期而入。
叔慎伏甲待之。晖令数百人屯于城门，自将左右数
十人入于厅事。俄而伏兵发，缚晖以徇，尽擒其党，皆
斩之。叔慎坐于射堂，招合士众，数日之中，兵至五千
人。衡阳太守樊通、武州刺史邬居业皆请赴难。未至，
隋遣中牟公薛胄为湘州刺史，闻庞晖死，乃益请兵。
隋又遣行军总管刘仁恩救之，未至，薛胄兵次鹅羊
山，叔慎遣正理及樊通等拒之，因大合战。自旦至于
日昃，隋军迭息迭战，而正理兵少不敌，于是大败，胄
乘胜入城，生擒叔慎。是时，邬居业率其众自武州来
赴，出横桥江，闻叔慎败绩，乃顿于新康口。隋总管刘
仁思兵亦至横桥，据水置营，相持信宿，因合战。居业
又败，仁恩虏叔慎、正理、居业及其党与十馀人，秦王
斩之于汉口。叔慎时年十八。